დერინქუიუს მიწისქვეშა ქალაქი
დერინქუიუს მიწისქვეშა ქალაქი (თურქ. Derinkuyu Yeraltı Şehri) — კლდეში გამოკვეთილი მრავალსართულიანი მიწისქვეშა ქალაქი დერინქუიუს რაიონში, კაპადოკია, თურქეთი. ნევშეჰირ-ნიღდეს გზატკეცილზე, ნევშეჰირიდან 30 კმ-ის დაშორებით. ქალაქი ააგეს ძვ. წ. II–I ათასწლეულში და აღმოაჩინეს 1963 წელს. ორი წლის შემდეგ გაიხსნა ტურისტებისთვის. აქ მოსახლეობა საუკუნეების განმავლობაში ემალებოდა მტრის თავდასხმებს, რელიგიურ დევნასა და სხვა საფრთხეებს. ქალაქის სიმაღლეა დაახლოებით 60 მ (8 იარუსი), ძველ დროში ქალაქს შეეძლო შეეფარებინა 20 ათასამდე ადამიანი საკვებთან და პირუტყვთან ერთად. ქალაქის ფართობი ზუსტად არ არის დადგენილი. მეცნიერები თვლიან, რომ ქალაქის ტერიტორიის მხოლოდ 10-15 % არის შესწავლილი.